שאלה: לא תעשה לך פסל.: שמעת שיעור על הנושא "לא תעשה פסל וכ"ו אני עוסקת באומנות ובין השאר נגעתי בנושא הפסלים,מה הדין לגבי פסלים של חלקי גוף אדם בפסלים,במטבעות,שטרות,תמונות ואפילו בובות לילדות? האם עלי לזרוק את הבובות של הילדות? אפילו שזה לשם משחק?
תשובה: מותר לעשות בובות שהן תבנית אדם שלם בכל גופו. הסבר: א. במסכת עבודה זרה (מג,ב) למדנו שאסור לעשות צורת אדם בולטת. דעת הסמ"ג (לאוין כב) שאפילו פרצוף אדם, ללא גוף, אסור. התוס' והרא"ש שם התירו לעשות צורת פרצוף ללא גוף, ואסרו רק צלם דמות אדם בכל גופו. השולחן ערוך (יורה דעה סי' קמא) פסק שאסור לצייר צורת אדם אפילו לנוי, ואפילו עשאה נכרי אסור להשהותה בביתו. ודווקא צורה בולטת, אבל צורה שקועה מותר, ואף צורה בולטת אין לאסור אלא גוף שלם, ולא פרצוף בלבד. בשו"ת המבי"ט (יור"ד סי' לה) חלק על השו"ע וסבר שהתוס' והרא"ש התירו להשהות בביתו צורה זו, ולא לעשותה. יש שפסקו והחמירו כמותו (כגון, שו"ת שאילת יעבץ ח"א סי' קע). אך רבים המקילים, ובכלל שו"ת דבר יהושע (ח"ב סי' כב), ושו"ת דעת כהן לגראי"ה קוק (סי' סה). בשו"ת מהרי"ט (יור"ד סי' לה) כתב שמותר לעשות צורות כשהמטרה היא לשחק בהן, שאין לחוש לשמא יבואו לטעות בהן, ואותם הפרצופים שעושים לתינוקות לשחק בהם, הואיל ואינם קבועים כאנדרטי, מותר לעשותם. בדרך זו הלך בספר נחל האשכול (על האשכול ח"ג סי' נ) שהביא שדעת הראשונים שאין איסור תורה אלא בעשיית צורת אדם בולטת, ולא בהשהייה בתוך ביתו, וכתב שלכן לא מחו גדולי ישראל באותם ששמרו בביתם צורות אלו לנוי, מפני שעיקר האיסור הוא משום חשש עבודה זרה, ואין זו גזירה כללית, אלא איסור על עבודה זרה וספיחיה. לכן גם עשה רבן גמליאל בביתו צורות ירח, כדי שילמדו לקדש את החודש על פי מולד הלבנה, ואם היה זה איסור גמור, לא היה עושה זאת. בחכמת אדם (כלל פה) הוסיף בכיוון זה שבזמן הזה אין נכרים העובדים עבודה זרה לצורת אדם, לכן אפשר להתיר. גם בשו"ת פרי השדה (ח"ג סי' לח) התיר מטעם זה ליצור בובות לתינוקות, וכן התיר הנצי"ב מוולוז'ין (ספר העמק שאלה סי' נז אות ג, ובשו"ת משיב דבר יור"ד סי' יא). בסוגיה זו האריך בשו"ת יביע אומר (ח"ג יור"ד סי' ח), והסיק שאפשר להקל, אך ראוי לכתחילה שלא תהא זו צורה שלימה, כדעת הראשונים שציינתי לעיל. ב. שאלת אנדרטא וצורה עלתה גם לגבי מנורה עם צורות אדם שניתנה לכנסת. עסקו בה שני רבנים ראשיים. הרב הרצוג זצ"ל, ולאחריו הרב אונטרמן זצ"ל. מסקנת הרב הרצוג היא להתיר בתנאים הבאים, הצורות תהיינה שקועות, יציקת הצורות תהיה על ידי נכרי ואין איסור לקיים בבית צורה כזאת. הרב אונטרמן התיר במקרה שרואים את צורת הפנים מהפרופיל, כלומר אין זו צורה שלימה. על פי דברי הרא"ש שציינתי לעיל, אין איסור בצורה שלימה. כך פסק הרי השו"ע, כך הסכים הרמ":א שם. ואף שהש"ך הביא להחמיר, ואף הפתחי תשובה שם הביא את דברי השל"ה שאוסר אפיל להצטלם, אבל אין למנוע ביד המקילים. עוד סיבה להתיר היתה בדבריו, שבמקרה שהוא דן בו צורת הפנים היתה שולית לציור ולאנדרטא, ושוב אין להחמיר בדבר זה, מפני שלא יבחינו כל כך בצורת האדם. (והביא מקור לדבר מספר שיורי כנסת הגדולה ביורה דעה שם). ג. גבי תמונות אנשים על שטרות כסף, בשאלה זו דנו גדולים רבים. בשו"תציץ אליעזר (חלק טז סי' כז) כתב שאין להשתדל להנפיק בולים עם תמונות גדולים, שהרי כמה גדולים הקפידו שלא תראה תמונתם על הכתב, משום חששות מעולם הנגלה והנסתר. גם בשו"ת משנה הלכות (ח"ז סי' קיד) האריך בעניין. וכן בשו"ת יביע אומר (ח"ד יור"ד סי' ח), שכותב שראוי היה להתייעץ עם הרבנים בטרם יעשו דברים אלו. ידועה היתה הנהגתו של הרש"ז אויערבך שלא גער בצלמים שצילמוהו, ואף אם היה הדבר גורם הפרעה, ואדרבה חייך למצלמה כשראה שהדבר מיסב עונג לאחרים. יתכן שנבע הדבר מידיעתו שיש הסבורים שראיית פניו יש בה משום "והיו עיניך רואות את מוריך", ויש בכך מטרת חינוך (ראה שו"ת דעת כהן סי' סו). או מצד גמילות חסד שהיתה אופיינית לו. כלומר, שהאיסור הוא חומרא, ונדחה מפני גמילות חסד.